**Forslag til:**

**Selvstyrets bekendtgørelse om Nukissiorfiits ledelse**

I medfør af § 4, stk. 3, i landstingsforordning nr. 14 af 6. november 1997 om energiforsyning og § 3, stk. 2, i landstingsforordning nr. 8 af 19. december 1986 vedrørende Grønlands tekniske Organisation, som ændret ved Inatsisartutlov af 21 af 21. november 2022 om ændring af landstingsforordning vedrørende Grønlands tekniske Organisation fastsættes følgende:

*Nukissiorfiits ledelse*

**§ 1.** Nukissiorfiit ledes af en bestyrelse og en direktør.

*Stk. 2.* Naalakkersuisut udpeger op til 7 medlemmer til bestyrelsen, herunder formanden for en periode på op til 2 år med mulighed for genudpegning. Naalakkersuisut kan til enhver tid afsætte et eller flere af de udpegede medlemmer.

*Stk. 3*. 2 medlemmer til bestyrelsen jf. § 1. stk. 2 udpeges af Naalakkersuisut efter indstilling fra medarbejderne efter afholdelse af afstemning.

*Stk. 4.* Indtil 2 af de af Naalakkersuisut udpegede medlemmer, jf. § 1, stk. 2, kan bestå af ansatte hos offentlige myndigheder i Grønland og udfører deres arbejde og opgaver som personlige medlemmer og ikke som repræsentanter for deres almindelige arbejdsgivere.

*Stk. 5.* Bestyrelsen sammensættes således, at den har de nødvendige kompetencer til at varetage virksomhedens formål og virksomhedens omstilling til grøn energi, herunder den nødvendige teknologiske, kommercielle, finansielle og ledelsesmæssige baggrund og indsigt.

*Stk. 6*. Direktøren udpeges af Naalakkersuisut efter indhentet indstilling fra bestyrelsen.

*Stk. 7.* Direktøren afskediges af Naalakkersuisut efter indhentet indstilling fra bestyrelsen.

*Bestyrelsens opgaver*

**§ 2.** Bestyrelsen varetager den overordnede og strategiske ledelse af virksomheden.

*Stk. 2.* Bestyrelsen er ansvarlig for og træffer afgørelse i sager, der efter virksomhedens forhold er af usædvanlig art eller af stor betydning.

*Stk. 3.* Bestyrelsen fastsætter mål for udviklingen af virksomheden samt foranlediger, at der foretages nødvendig planlægning af virksomheden for en passende periode ad gangen med udarbejdelse af budgetter, herunder budgetter for drift og likviditet samt andre budgetter eller bilag samt planer for omstilling til grøn energi, der så vidt muligt inden den pågældende periodes påbegyndelse forelægges bestyrelsen til godkendelse.

*Stk. 4.* Planlægning af vand- og energiforsyning skal ske efter § 3 i Landstingsforordning nr. 10 af 19. november 2007 om vandforsyning og § 7 i landstingsforordning nr. 14 af 6. november 1997 om energiforsyning.

*Stk. 5*. Bestyrelsen skal godkende det årlige drifts-, investerings- og likviditetsbudget, dispositioner (erhvervelse, afhændelse eller opførelse) over anlæg, herunder produktionsanlæg og ledningsanlæg, samt væsentlige ændringer af sådanne anlæg, væsentlige investeringer og andre forhold, der er af usædvanlig art eller af stor betydning for virksomheden.

*Stk. 6.* Bestyrelsen sikrer en forsvarlig organisation af virksomhedens aktiviteter og påser, at virksomheden ledes forsvarligt og i overensstemmelse med lovgivning af betydning for virksomheden samt med bestemmelser m.v. fastsat af Naalakkersuisut.

*Stk. 7.* Bestyrelsen påser, at bogføringen og regnskabsaflæggelsen foregår på en måde, der efter virksomhedens forhold er tilfredsstillende.

*Årsrapport og Halvårsrapport*

**§ 3.** Virksomheden skal aflægge årsrapport efter reglerne i Selvstyrets bekendtgørelse nr. 24 af 22. december 2017 om regnskabsaflæggelse for Grønlands Selvstyres nettostyrede virksomheder.

*Stk. 2.* Direktionen forelægger udkastet til årsrapport for bestyrelsen inden udgangen af april måned i det efterfølgende år.

*Stk. 3.* Virksomhedens revisor skal have gennemgået udkast til årsrapport, inden årsrapporten forelægges for bestyrelsen, og bestyrelsen skal oplyses om revisorers eventuelle bemærkninger til årsrapporten.

*Stk. 4*. Hvert bestyrelsesmedlem og direktøren skal underskrive årsrapporten og afgive en ledelseserklæring, hvori det pågældende medlem erklærer, hvorvidt årsrapporten er aflagt i overensstemmelse med lovgivningens og eventuelle standarders krav og hvorvidt årsregnskabet giver et retvisende billede af virksomhedens aktiver og passiver, finansielle stilling og resultatet.

*Stk. 5.* Den reviderede årsrapport skal forelægges Naalakkersuisoq for Energi til godkendelse senest den 1. maj i det efterfølgende år.

*Stk. 6.* Halvårsrapporten skal indsendes til Naalakkersuisoq for Energi så den er modtaget senest den 31. august i regnskabsåret.

*Stk. 7.* Direktionen er ansvarlig for, at årsrapporten forsynet med samtlige påkrævede underskrifter, indsendes til Erhvervsstyrelsen uden ugrundet ophold efter godkendelse af Naalakkersuisoq for Energi.

*Bestyrelsens Forretningsorden*

**§ 4.** Bestyrelsen træffer ved vedtagelse af en forretningsorden nærmere bestemmelse om udførelsen af sit hverv. Forretningsordenen skal være i overensstemmelse med bekendtgørelsen og de krav, der gælder for selvstyreejede aktieselskaber med de tilpasninger der følger af Nukissiorfiits status som nettostyret selvstyrevirksomhed.

*Stk. 2.* Bestyrelsens forretningsorden skal forelægges Naalakkersuisoq for Energi til godkendelse.

*Stk. 3*. Bestyrelsen skal mindst en gang årligt vurdere, om der er behov for ændringer i forretningsordenen.

*Direktionens opgaver*

**§ 5.**  Direktøren varetager den daglige ledelse af Nukissiorfiit og repræsenterer virksomheden udadtil.

*Stk.2.* Bestyrelsen fastsætter ved vedtagelse af en direktionsinstruks nærmere retningslinjer for direktionens varetagelse af den daglige ledelse af virksomheden, herunder vedrørende ansvarlighed, ansvarsfordeling og risikostyring. Den daglige ledelse omfatter ikke dispositioner, der efter virksomhedens forhold er af usædvanlig art eller af stor betydning.

*Stk. 3.* Bestyrelsen påser, at direktionen udøver sit hverv på en behørig måde og efter bestyrelsens retningslinjer.

*Tegningsregel*

**§ 6.** Nukissiorfiit tegnes af bestyrelsens formand i forening med direktionen eller

et bestyrelsesmedlem, af direktionen i forening med to bestyrelsesmedlemmer,

af fire bestyrelsesmedlemmer i forening eller af den samlede bestyrelse.

*Information af Naalakkersuisut*

**§ 7.** Naalakkersuisoq for Energi afholder halvårlige møder (i det følgende benævnt

Halvårsmødet) med bestyrelsens formand. Naalakkersuisoq for Energi og bestyrelsens formand beslutter, i hvilket omfang øvrige medlemmer af bestyrelsen, medlemmer af direktionen eller andre anmodes om at deltage i et halvårsmøde.

*Stk. 2*. Naalakkersuisoq for Energi kan herudover indkalde til møde (ad hoc møder), når

Det findes hensigtsmæssigt, eller efter anmodning fra bestyrelsesformanden eller

revisor med angivelse af et bestemt emne.

*Stk. 3*. På halvårsmødet orienteres Naalakkersuisoq for Energi om Nukissiorfiits status og udvikling, opfølgning på investerings- og finansieringsplanen, planer for omstilling til grøn energi samt øvrige væsentlige forhold.

*Stk. 4.* Bestyrelsen fremsender senest 8 dage forud for Halvårsmødet årsrapport/ halvårsrapport samt en skriftlig statusredegørelse, som danner grundlag for bestyrelsesformandens orientering af Naalakkersuisoq for Energi.

*Stk. 5.* Statusredegørelsen skal indeholde bestyrelsens vurdering af Nukissiorfiits økonomiske udvikling, herunder væsentlige faktorer, der har indflydelse på selskabernes økonomi, samt opfølgning på investerings- og finansieringsplaner.

*Stk. 6.* Departementet for Energi udarbejder referat af Halvårsmøder og ad hoc møder

*Beslutninger på Halvårsmøde*

**§ 8.** Hvert år inden udgangen af maj skal Naalakkersuisoq på halvårsmøde træffe beslutning

om:

1. Godkendelse af revideret årsrapport

2. Eventuel udpegning af bestyrelsesmedlemmer, herunder formand

3. Fastsættelse af bestyrelsesmedlemmernes honorar for det kommende år

*Ikrafttrædelses- og overgangsbestemmelser*

**§ 9.** Ved første valg til bestyrelsen udpeges halvdelen af medlemmerne, jf. § 1, stk. 2-3, for en periode på 1 år. De resterende medlemmer udpeges for en periode på 2 år.

**§ 10.** Bekendtgørelsen træder i kraft den […].2023.

*Grønlands Selvstyre, den x. [måned] 2023*

**Kalistat Lund**

Naalakkersuisoq for Landbrug, Selvforsyning, Energi og Miljø

/ Natuk Lund Olsen